**Merila in kriteriji ocenjevanja**

**pri predmetih psihologija, sociologija in filozofija**

**ZA ŠOLSKO LETO 2020/2021**

Pri predmetih našega aktiva se znanje utrjuje sproti skozi ustno diskusijo, analizo primerov iz vsakdanjega življenja, pisanje esejev, odgovarjanje na posebej pripravljene delovne liste. Znanje se ocenjuje na različne načine: pisno, ustno, z referati in seminarskimi nalogami, pisanjem esejev, ocenjevanje domačih nalog in delovnih listov – odvisno od posameznega predmeta v našem aktivu. Na začetku šolskega leta učitelj dijake seznani z minimalnimi standardi znanja, kriteriji in merili ocenjevanja pri svojem predmetu ter napove datume pisnega ter ustnega ocenjevanja znanja. Razloži jim, na kakšne načine lahko oceno popravljajo oziroma izboljšujejo ali jo pridobijo, če so manjkali takrat, ko so ostali sošolci pridobili oceno. O datumih popravljanja oziroma izboljševanja ali naknadnega pridobivanja ocen se učitelj dogovarja sproti z dijaki. Dijaku, ki ni dosegel minimalnih standardov znanja, učitelj v začetku novega ocenjevalnega obdobja določi datum ocenjevanja znanja snovi preteklega obdobja. V skladu z UN se pri naših predmetih upošteva tudi odnos do dela, interes za predmet in sodelovanje pri pouku pri zaključevanju končne ocene.

**PISNO OCENJEVANJE ZNANJA**

V šolskem letu naj bi dijaki pisali največ 6 ocenjevanj znanja pri izbirnih maturitetnih predmetih (v tednih, ki so predvideni za pisanje izbircev s strani vodstva šole), odvisno od obsega in specifike posameznega predmeta. Pri predmetih v osnovnem obsegu (70 ur) se predvidoma piše dva do tri redna pisna ocenjevanja znanja, pri maturitetnem predmetu za maturo z večjim obsegom snovi (210 ur) pa največ šest rednih pisnih ocenjevanj znanja.

**Kriteriji ocenjevanja, izraženi v doseženih odstotkih točk so naslednji:**

|  |  |
| --- | --- |
| **doseženi odstotki** | **ocena** |
| 0 –49 | nzd (1) |
| 50 – 62 | zd (2) |
| 63 – 74 | db (3) |
| 75 – 86 | pdb (4) |
| 87 - 100 | odl (5) |

V primerih, ko profesor oceni, da je snov, ki jo preverja bolj zahtevna ali da uporabi taksonomsko zahtevnejše oblike preverjanja znanja (npr. esej) lahko vsako mejo spusti največ za 5 odstotkov. Spremenjen kriterij mora biti objavljen in dijakom znan pred pisanjem. Prav tako se lahko kriterij ustrezno prilagodi (vsako mejo se nekoliko dvigne, a ne več kot za 5 %), če se pisno preverja neko ozko področje znanja (npr. samo eno ali dve poglavji) ali z enostavnejšimi oblikami preverjanja (npr. samo naloge izbirnega tipa za obkrožanje). Prav tako mora biti ta spremenjen kriterij objavljen in dijakom znan pred pisanjem.

**USTNO OCENJEVANJE ZNANJA**

Ustno ocenjevanje znanja je vnaprej poimensko napovedano in izvedeno do dvakrat letno oz. enkrat. Napovedano spraševanje velja za splošne in za športne oddelke, za nižje in za zaključne letnike, izjema je filozofija, kjer ustnega preverjanja v zaključnem letniku ni, razen v primeru daljšega šolanja na daljavo. Vsak profesor ima svoj način ustnega preverjanja, ki sestoji načeloma iz treh vprašanj. Vprašanja so lahko postavljena naenkrat ali po delih. Dijaku se pri posameznem vprašanju v primeru težav postavi podvprašanja, ki ga usmerjajo k popolnejšemu odgovoru na zastavljeno širše vprašanje. Če učitelj presodi, lahko dijaku pri ustnem preverjanju omogoči pripravo na odgovarjanje tako, da mu zastavi vprašanja, kandidat pa si strukturira odgovore, ki jih bo povedal tako, da si ključne točke zabeleži na prazen list, vendar je to časovno zamudno in morajo biti za takšno spraševanje utemeljeni razlogi - npr. večja introvertiranost dijaka, večji razkorak med pisnimi in ustnimi ocenami v korist pisnih ocen.

**OCENJEVANJE ESEJEV, REFERATOV, SEMINARSKIH NALOG, IZDELKOV DIJAKA**

Glede na specifiko predmeta učitelj izbere primerno obliko za preverjanje, znanja. Kriteriji za ocenjevanje takšnih( esej, referat, seminarska naloga…) oblik so podrobneje predstavljeni na uvodni uri posameznega predmeta, v maturitetnem katalogu. Tovrstno ocenjevanje sloni na kvalitativnih kazalcih, ki so okvirno opredeljeni in usklajeni s kriteriji. Npr. za ocenjevanje referata se običajno uporablja več kriterijev: način in zanimivost predstavitve pred razredom, povzemanje pomembnih informacij in zavzemanje kritičnega odnosa do predstavljenega, sistematičnost in smiselnost pisne predstavitve vsebine. Za ocenjevanje razpravljalnega eseja na določeno temo ali komentarja na prebran originalen tekst /analizo filma/refleksivno pismo največkrat uporabljamo kriterije izpostavljanja glavne ideje prebranega teksta ali gledanega filma ter postavljanje tez oz. strinjanje ali nestrinjanje v zvezi z njimi, analiza pojmovne mreže, argumentov avtorja, podajanje lastnih argumentov in podkrepitev tez s primeri ali citati, jasnost izražanja, organiziranost in koherentnost pisnega izdelka. Pri ocenjevanju seminarskih nalog se uporablja kriterij jasno predstavljenega problema in hipotez, prestavljenih teoretičnih izhodišč, ustrezno opisanega metodološkega pristopa, prikazanih ugotovitev, ki so ustrezno interpretirane, kritično ovrednotene, povzete in predstavljene. Podrobnejša navodila in merila ocenjevanja spoznajo dijaki na uvodni uri. Zaključni letniki izdelajo seminarsko nalogo v skladu s postavljenimi vsebinskimi smernicami, ki so skupaj z ocenjevalno shemo zapisani v maturitetnem katalogu. Dijaki lahko imajo mape esejev, ki jih dijaki pri filozofiji pišejo doma in zanjo pridobijo eno do dve oceni. Pri oddelku sociologije (2.a – prof. Ratkai) bodo dijaki pridobili v zadnji konferenci eno oceno iz projektnega dela na temo etnične neenakosti.

**OCENJEVANJE POPRAVNIH, PREDMETNIH, DIFERENCIALNIH IN DOPOLNILNIH IZPITOV**

Popravni, diferencialni, dopolnilni in predmetni izpit je pri psihologiji, sociologiji ali filozofiji v 210 urnem programu sestavljen iz pisnega dela, ki traja 90 minut ter ustnega dela (15 minut ima dijak čas za pripravo ter do 20 minut izpraševanja), enako velja tudi za 70 urni in 35 urni program pri psihologiji (le da je tam pisni izpit krajši in traja 45 minut). Pri filozofiji in pri sociologiji (70 urni in 35 urni program) so popravni, dopolnilni in diferencialni izpiti samo ustni. Izvajalec določenega predmeta pripravi pisne naloge in izpitne listke za ustno spraševanje. Razmerje med pisnim in ustnim delom izpita je enakovredno, le pri filozofiji in sociologiji ( 70 urni ) je celotna ocena pridobljena zgolj ustno. Kriterij ocenjevanja je tak kot pri pisnem ocenjevanju znanja (*točka* 1). Ob koncu ocenjevalnega obdobja učitelj presodi ali znanje dijaka zadošča kriterijem minimalnih standardov znanja ali je potreben popravni izpit.

**KVALITATIVNA MERILA ZA OCENJEVANJE REFERATOV**

1. **KRITERIJ: NAČIN IN ZANIMIVOST PREDSTAVITVE REFERATA PRED RAZREDOM.**

**Nzd** - Dijak ne ve, kaj bere oz. o čem govori; povedano nima pravega smisla.

**Zd** - Dijak zatikajoče bere napisano; uporablja izraze, ki jih ne razume; predstavitev je pusta in dolgočasna, publike ne pritegne.

**Db** – dijak tekoče bere zapisano; večino prebranega zna tudi pojasniti, a prestavitev je premalo pestra in zanimiva; dijak nevešče uporablja podporne materiale.

**Pdb** – dijak samostojno pripoveduje in si le malo pomaga z zapiski na listih ali prezentacijah; razume, o čem govori, predstavitev je večinoma zanimiva in pestra; uporabi nekaj podpornih materialov in primerov.

**Odl** – dijak samostojno pripoveduje in ima dober stik s poslušalci, katere zna pritegniti z očesnim kontaktom, govorico telesa in posredovano vsebino; dobro obvladuje vsebine, ki jih predstavlja, predstavitev je zanimiva in originalna; dijak uporablja obilo podpornih materialov (plakat, slike, članke, prosojnice, gradivo oz. delovne liste za poslušalce, ki jih aktivno vključuje v izgrajevanje znanja).

1. **KRITERIJ: ZAVZEMANJE KRITIČNEGA ODNOSA DO PREBRANEGA.**

**Nzd** – dijak ni kritičen do prebranega gradiva, ne navaja primerov in/ali argumentov za in proti dejstvom iz literature.

**Zd** – dijak ni kritičen do prebranega, navede sicer nekaj primerov in/ali argumentov, ki pa niso logični in dosledno izpeljani ter temeljijo izključno na osebni izkušnji.

**Db** – dijak pokaže zametke kritičnosti v odnosu do prebranega in navede nekaj primerov in/ali argumentov za in proti, ki temeljijo na osebni izkušnji.

**Pdb** – dijak vzpostavi kritičen odnos do prebranega, teorijo povezuje z vsakdanjim življenjem in z aktualnim dogajanjem, primeri in/ali argumenti so dobri, vendar ne povsem izpeljani.

**Odl** – dijak vzpostavi kritičen odnos do prebranega, razume predpostavke za predstavljenimi dejstvi in posledice, tj. zna umestiti prebrano v širši družbeni kontekst; argumenti, ki prebrano podpirajo ali zanikajo so močni in povsem ustrezni.

1. **KRITERIJ: SISTEMATIČNOST IN SMISELNOST PISNE PREDSTAVITVE VSEBINE.**

**Nzd** – dijak ne odda pisnega izdelka ali je le-ta prepisan (snet s spleta ali od druge osebe).

**Zd** – dijak odda izdelek, v katerem le prepiše posamezne odstavke iz literature, ki med seboj niso povezani/površno predstavi določena dejstva iz prebrane literature.

**Db** –dijak odda izdelek, v katerem je večina teksta neposredno prepisana iz literature, vendar je tekst smiselen in urejen, literatura je navedena, vendar prepovršno ali napačno.

**Pdb** – dijak odda izdelek, v katerem je vsebina referata jasno in pregledno predstavljena ter način zapisa odraža dijakovo razumevanje prebranega; dijak uporablja dejstva iz različne literature, literatura je pravilno in popolno navedena.

**Odl** – dijak odda izdelek, ki sistematično in jasno ponazarja tako dejstva iz literature kot vprašanja, ki se dijaku pri tem pojavijo ter poskuse odgovorov na ta vprašanja …

Način ocenjevanja je klasičen, t. j. z ocenami 1-5 na vsakem kriteriju, končna ocena je povprečje vseh treh delnih ocen.

Referat po vseh treh kriterijih ocenjuje učitelj sam, učitelj z naključno izbranim dijakom ali samo pri vsakem referatu naključno izbrani dijaki (dva ali trije), ki pa morajo znati svojo oceno, da jo lahko učitelj upošteva kot »tehtno« ustrezno utemeljiti – to je s pomočjo kriterijev povedati, zakaj naj bi bila ocena pri določenem dijaki npr. 4. (kriteriji za ocenjevanje).

V primeru pouka na daljavo bomo vsebinsko prilagodile učno materijo ter prožno pristopile k ocenjevanju znanja. Znotraj aktiva smo na situacijo pripravljene in jo bomo, če do nje pride tudi mesečno evalvirale.

Kot aktiv nameravamo spodbujati izdelavo raziskovalnih nalog, tekmovanja v znanju in dramskem izražanju, sodelovati v projektih ZRŠŠ in MŠ ter tvorno in plodno delovati za večji ugled šole in si prizadevati za kvalitetnejše znanje naših dijakov na maturi.

14. 9. 2020

 Vodja aktiva: Jana Ratkai

Mojca Logonder

Tatjana Brenk

Milena Vidmar